Държавен вестник, бр. 7, 2021 г., стр. 57

БРОЙ  7	
Д Ъ Р Ж А В Е Н  В Е С Т Н И К 	
СТР.  57  
ОНКОЛОГИЧНО НОВООБРАЗУВАНИЕ НА МАТОЧНОТО ТЯЛО 
Онкологичните заболявания на маточното тяло са най-честите сред тази група 
заболявания на женската полова система в развитите страни. Те засягат предимно жените с 
прекратена менструална функция, но не е изключено и възникването им в по-млада възраст. За 
щастие заболяването се развива и разпространява сравнително бавно, което позволява 
ранното му установяване и своевременно лечение с изключително висок процент на 
окончателно излекуване. Основният метод на лечение е оперативното отстраняване на цялата 
матка заедно с маточните тръби и яйчниците. При необходимост в зависимост от 
разпространението на процеса и особеностите му се прилага допълнително лъче- и/или 
хормонолечение. Първичното оперативно лечение дава най-добри резултати и се прилага 
винаги, когато здравословното състояние на жената и разпространението на заболяването 
позволяват извършването на операцията. Неизвършването на операция и отказът от други 
методи на лечение довежда до прогресиране на заболяването със засилване на оплакванията 
и в крайна сметка води до неблагоприятен изход.  
Операцията се извършва  от хирург с помощта на роботизирана система, с инструменти, 
които се въвеждат в корема през малки отвори на коремната стена под обща анестезия 
(упойка). 
Усложненията и рисковете за здравето и живота от подобна интервенция в съвременните 
условия са минимални, но не могат да се изключат напълно. Във всички случаи ползата от 
операцията многократно надвишава потенциалните рискове от нея. Възможните усложнения по 
време на хирургичната намеса произтичат от самата операция или от анестезията. Такива 
усложнения са кръвотечение, нараняване на съседни органи и структури като черва, пикочен 
мехур, уретер, големи кръвоносни съдове и нервни стволове, смущения в сърдечната дейност, 
дишането и функциите на нервната система. В следоперативния период могат да възникнат 
кръвотечение в коремната кухина, възпалителни усложнения, засягащи коремната кухина, 
оперативната рана или други органи и системи (нагнояване на раната, инфилтрат на 
влагалищния чукан, перитонит, уроинфекция, пневмония), тромбози, предизвикващи запушване 
на артериални и венозни съдове и свързаните с това последици. Усложненията по време на 
операцията и в следоперативния период могат да забавят възстановяването или да доведат до 
трайни последици.  
Преди, по време или след операцията може да се наложи преливане на кръв или други 
биологични продукти.  
За допълнителна информация по всички интересуващи Ви въпроси във връзка със 
заболяването Ви и предлаганото оперативно лечение можете да се обърнете към Вашия 
лекуващ лекар. В случай, че сте съгласни да се подложите на предлаганото Ви оперативно 
лечение, моля попълнете собственоръчно и подпишете приложената по-долу декларация за 
информирано съгласие.  
Непопълването или неподписването на декларацията ще се счита за отказ от оперативно 
лечение.  
ОНКОЛОГИЧНО НОВООБРАЗУВАНИЕ НА МАТОЧНАТА ШИЙКА 
Онкологичното заболяване на маточната шийка е една от най-честите форми сред тази 
група заболявания. То засяга предимно жени между 40 и 60-годишна възраст, като показва 
постоянно завишаване дела на заболелите в по-младите възрастови групи. 
При диагностицирано онкологично заболяване на маточната шийка е необходимо да се 
направят допълнителни изследвания и консултации в болнична обстановка, където според 
конкретния случай се извършва ехография, компютърна томография, рентгенологични 
изследвания на бял дроб, кости, бъбречна система, цистоскопия, ректоскопия, изследване 
състоянието на сърдечно-съдовата система, клинико-лабораторни изследвания.  
Основният метод на лечение е оперативното отстраняване на цялата матка заедно с 
маточните тръби, яйчниците, лимфните възли на таза и горната част на влагалището. При 
необходимост, в зависимост от разпространението на процеса и особеностите му, се прилага 
допълнително лъче-, химио-, имунотерапия. 
Неизвършването на операция и отказът от други методи на лечение довежда до 
прогресиране на заболяването със засилване на оплакванията и в крайна сметка води до 
неблагоприятен изход.